SLOVENŠČINA

**Gustave Flaubert**

**GOSPA BOVARYJEVA**

KAZALO VSEBINE:

KAZALO VSEBINE..................................................................................................................2

1 PREDSTAVITEV TEME........................................................................................................3

2 POJASNILO ZA IZBOR DELA.............................................................................................3

3 O AVTORJU ..........................................................................................................................3

4 PREDSTAVITEV OBDOBJA ...............................................................................................3

5 ČAS IN KRAJ NASTANKA ROMANA ...............................................................................3

6 JAVNI ODZIVI OB IZDAJI ROMANA ...............................................................................4

7 POVZETEK VSEBINE ROMANA .......................................................................................4

8 DOGAJALNA KRAJ IN ČAS ...............................................................................................6

9 SNOV ROMANA....................................................................................................................7

10 IDEJNO SPOROČILO..........................................................................................................7

11 PREDSTAVITEV OSREDNJIH KNJIŽEVNIH OSEB ......................................................7

11.1 Ema Bovary.........................................................................................................................7

11.2 Charles Bovary....................................................................................................................8

11.3 Leon Dupuis........................................................................................................................8

11.4 Rodolphe Boulanger...........................................................................................................8

11.5 Lekarnar Homais.................................................................................................................8

11.6 Trgovec Lhereux.................................................................................................................8

11.7 Duhovnik Bournisien..........................................................................................................8

11.8 Oče Rouault........................................................................................................................9

11.9 Charlesova mati..................................................................................................................9

11.10 Stranska oseba: Justin.......................................................................................................9

12 ZGRADBA IN SLOG...........................................................................................................9

13 LASTNO MNENJE O DELU..............................................................................................10

14 VIR IN LITERATURA.......................................................................................................11

15 PRILOGE.............................................................................................................................11

1 PREDSTAVITEV TEME

Danes se bomo posvetili nekdaj in še tudi danes slovitemu romanu *Gospa Bovaryjeva* francoskega pisatelja Gustava Flauberta. Ta je ob svojem izidu pred natančno 150 leti razburil celotno domačo javnost, saj je spregovoril o prepovedani temi ženskega prešuštva oziroma zakonolomstva. Osrednja oseba je ženska, ki ne sprejema svoje omejene resničnosti in nenehno išče romantično zvezo z moškim, zvezo, ki se vedno spremeni v običajen vsakdanji odnos. Zaradi vztrajanja pri svoji drugačnosti se njena zgodba izteče tragično. Roman, ki je ob svojem izidu doživel sodni proces zaradi domnevne nemoralnosti, je nekaj posebnega zaradi izjemno realističnega prikaza književnih oseb in dodelanega sloga, kar ga še danes uvršča med temeljna dela svetovne književnosti.

2 POJASNILO ZA IZBOR DELA

Za roman *Gospa Bovaryjeva* sem se odločila delno zaradi omembe ženskega lika

v naslovu dela in delno zaradi zanimivosti naslova glede na ostale ponujene naslove, in seveda tudi zato, ker je bil še na voljo. Sicer pa romana do tedaj še nisem prebrala, niti nisem izvedela zanj od koga drugega.

3 O AVTORJU

Francoski pisatelj Gustave Flaubert se je 1821 rodil v mestu, v bližini katerega se odvija zgodba o Emi Bovary in njenih treh moških. Kot zdravnikov sin je študiral pravo, vendar je zbolel in se umaknil na samotno posestvo ter veliko potoval po svetu. Kot mlad je rad bral Goetheja in romantike, napisal je abstraktno delo *Skušnjave svetega Antona*, ki pa ga literarni prijatelji niso dobro sprejeli, zato je korenito spremenil slog, uvedel metodo objektivnega realističnega opazovanja in po petih letih pisateljskega garanja ustvaril slogovno mojstrovino Gospa Bovaryjeva. Tako je postal začetnik evropske objektivne kritično-realistične proze. Njegovi pomembnejši deli sta tudi avtobiografski roman *Vzgoja srca* in zgodovinski roman *Salambo*. Postal je tudi vitez legije časti, kar je nenavadno za ostrega kritika malomeščanske površnosti in bahavosti, tako razširjene v meščanski družbi še tudi danes. Ni se poročil ali imel otrok, umrl je zelo slaven, star nepolnih 60 let.

4 PREDSTAVITEV OBDOBJA

Splošno politično in družbeno ozračje v Franciji je v 50. letih 19. stoletja, ko je nastajal roman *Gospa Bovaryjeva*, zaznamovala vladavina Napoleona III. Ta je uvajal popoln nadzor ne samo nad zakonodajo, temveč tudi nad tiskom in literaturo, tako da je znan romantični pesnik Hugo Francijo celo protestno zapustil. V tem času Francija doživlja gospodarski razcvet in uspehe na zunanjepolitičnem področju. Zaostrene razmere v Franciji lepo predstavlja dejstvo, da je proti romanu *Gospa Bovaryjeva* stekel celo sodni proces.

Flaubert je ustvarjal v obdobju realizma, ki je literarna smer in obdobje med približno 1830 in 1880. Nastal je kot odziv na romantiko. Avtorji stremijo k čim bolj razumski predstavi sveta, ki prevladuje nad domišljijsko. Spremljajo razvoj sodobne družbe, meščanstva, kapitalizma. Poznamo več vrst realizma, denimo romantični, objektivni, psihološki in poetični realizem, Flaubert pa je začetnik kritičnega realizma. Realizem je prešel v naturalizem, ki skuša še bolj zvesto slediti zunanjim, nepsihološkim lastnostim dogajanja. Pred Flaubertom je najbolj znan francoski realist zelo plodovit pisatelj Balzac.

5 ČAS IN KRAJ NASTANKA ROMANA

Roman je nastajal celih pet let, od pisateljevega 30. do 35. leta. Flaubert je tedaj živel samotarsko življenje na podeželskem posestvu, vmes je le nekajkrat na kratko zaživel v Parizu.

Četudi bi lahko bila resnična zgodba izhodišče romana, je odločilnega pomena to, da je roman plod petletnega pisateljskega garanja. Flaubert je zelo natančno zbiral gradivo za roman, pri čemer se je posvetoval z zdravniki in strokovnjaki z različnih področij. Med pisanjem je preživljal precejšnje ustvarjalne muke, kar dokazuje obsežno dopisovanje s prijateljico Louise Colet. Po eni strani je perfekcionistično skušal čim bolj natančno občutiti vse, kar so občutili njegovi junaki, po drugi strani pa vse te občutke tudi kar najbolj zvesto, slogovno primerno izraziti. Nikoli zadovoljen s svojim slogom, ki mu je bil pomembnejši od same zgodbe, je ogromno popravljal, tako da je včasih po mesecu dni neprestanega pisanja in popravljanja ostalo samo nekaj na novo napisanih strani.

Najprej je roman v šestih nadaljevanjih izhajal v znani literarni reviji *Revue de Paris*. Sledil je sodni proces in obtožba zaradi nemoralnosti, ki se je iztekel ugodno za Flauberta, zato je leto kasneje, torej 1857, natančno pred 150 leti, roman lahko izšel tudi v knjižni obliki.

6 JAVNI ODZIVI OB IZDAJI ROMANA

Po objavi v literarni reviji je roman doživel obtožbo in sodni proces zaradi nemoralnosti in nagovarjanja k prešuštvu. Škodoval naj bi javni in verski morali. Tožilec je izpostavil odlomke, kjer se Ema in Rodolphe ljubita, ljubimkanje z Leonom v zaprti kočiji med vožnjo po Rouenu, in Emino versko gorečnost, ko jo Leon zapusti. Romanu je očital, da ne premore osebe, ki bi zagovarjala krščansko idejo moralnega življenja. Branilec, ki mu je Flaubert nato posvetil knjižno izdajo, pa je dokazoval, da je Ema pravzaprav obupana in naveličana, roman pa poln bolečine in kesanja, zato je pravzaprav vzgojen. Pri tem je navajal pridige znanega francoskega nadškofa, ki so se ujemale s Flaubertovim prikazovanjem Emine čutne naveličanosti, in s še bolj pohujšljivimi odlomki znanih francoskih pisateljev.

Nazadnje je bil Flaubert oproščen, saj naj bi kljub preveč vulgarnem in šokantnem prikazovanju resničnosti kljub temu vero in moralnost vendarle spoštoval in da roman ni napisan zato, da bi nagovarjal k spolnim užitkom, pohoti in pohujšljivosti.

Prisluhnimo pa tudi, kako so se na roman odzvali kritiki v tujini, natančneje, v londonski *Sobotni reviji*.[[1]](#footnote-1)

7 POVZETEK VSEBINE ROMANA

Roman je sestavljen iz treh delov. Vsak se odvija v drugem kraju in v vsakem je v ospredju drug Emin moški.

**1. del**

Na začetku prvega dela spoznamo dečka, ki se izkaže kot Charles Bovary. Starša ga vzgajata vsak po svoje, mati je izredno popustljiva, očetova vzgoja pa špartanska. Mati je marljiva žena, ki pa sčasoma postane živčna in zagrenjena. Charlesa materina vztrajnost in navdušenost pripelje do študija medicine. Deček ni bistre glave, a s svojo pridnostjo in vztrajnostjo šolanje dokonča. Skrbna mati mu priskrbi mesto vaškega zdravnika v podeželskem mestecu Tostes. Priskrbi pa mu tudi ženo, bogato vdovo Heloizo. Charles si želi samostojnosti, vendar po poroki v hiši zavlada žena, Charles pa vestno opravlja svoje delo.

Neke noči je Charles prejme iz bližnjega mesta pismo s prošnjo, naj pride uravnat zlomljeno nogo gospodarja bližnjega posestva očeta Rouaulta. Tam Charles spozna gospodično Emo in se vanjo zaljubi. Tja se vrača vsak drugi dan. Temu sledi velik prepir z jezno ženo, priseči moral pri mašni knjigi, da se na posestvo ne bo več vračal. Medtem pa gospod Bovary starejši ugotovi, da je Heloiza v bistvu revna in da ves čas laže o svojem bogastvu. Charlesovo žena nato hudo zboli in umre. Charles je vseeno potrt zaradi njene smrti, uteho poišče pri Rouaultu in njegovi hčerki Emi. Dan preživi skupaj in se odloči, tudi s spodbudo Eminega očeta, da jo zaprosi za roko. Ema je prepolna romantičnih predstav o ljubezni, ki jih odkriva v knjigah, zato privoli. Svatba je razkošna, dolgotrajna in zabavna. Po poroki jo Charles odpelje k sebi domov, kjer Ema preuredi hišo. Srečna sta, da imata drug drugega.

Ema in Charlesova mati pa se ne razumeta najbolje. Charles ju miri in se rad baha z lepo ženo in njenimi risbami. Ema kmalu po poroki spozna, da je storila napako, saj je nad zakonom in možem razočarana. Na tihem Charlesu očita, da tega tudi sam ne opazi, da je dolgočasen, neduhovit, po ničemer ne hrepeni, nič! Vendar pa zanj še naprej lepo skrbi.

Emo osrečuje hrtica Djali, darilo lovskega čuvaja, s katero hodita na dolge sprehode. Edini vznemirljiv dogodek je ples pri markizu, ki ju je tja povabi zaradi hvaležnosti Charlesu, saj mu je pozdravil tvor v ustih. Ples je v gradu. Tu Ema sreča svet iz svojih sanj. Veliko pleše, še posebej z vikontom. Zahrepeni je po tujih krajih, bogastvu, blišču in zabavah. Vendar sanjski svet kmalu izgine, Ema svojega moža še bolj zaničuje. Zateče se v svoj sanjski svet in preda branju romantičnih romanov. Zanemarja gospodinjska opravila, odpusti služkinjo Nastazijo in najame novo, Felicito. Nato Ema zboli za neko živčno boleznijo, zato se Charles odloči za selitev v večje mesto Yonville. Pred odhodom Ema zažge svoj poročni šopek. Kasneje ugotovi, da je noseča.

**2. del**

Preselita se v Yonville, ki je od Rouena oddaljen 8 milj. To je trg, kjer je izredno razvito kmetijstvo, imajo pa tudi cerkev, lekarno, gostilno in pokopališče. Na začetku spoznamo najpomembnejše prebivalce mesteca: lastnico gostilne pri Zlatem levu, lekarnarja Homaisa in njegovo ženo, trgovca Lheureuxa, davkarja in Leona Dupuisa.

Na življenje v mestecu se Bovaryjeva hitro privadita. Z lekarnarjem se Charles seznani že prvi dan, z Leonom pa Ema. Bliža se čas poroda. Ema si želi sina. Popolnoma se posveti pripravam, vendar izgubi voljo, ker je pri zapravljanju omejena. Bovaryjevima se rodi hčer, imenujeta jo Bertka. Emina izgubi željo po materinstvu in Bertko odda v rejo.

Ema se začne na veliko družiti z Leonom, hodi na sprehode, skupaj prebirata časopise, podarila mu je celo preprogo. Sčasoma se zaljubita, vendar ljubezen drug pred drugim prikrivata, saj Leon ne najde primernih besed za odkrit pogovor. Ema Charlesa sovraži, hoče biti z Leonom. Bertko vzame iz reje in ji začne izkazovati materinsko ljubezen. Odide tudi k duhovniku, da se izpove svojih grehov. Tedaj se Leon odloči, da odide v Pariz in dokonča študij prava. Dnevi po njegovem odhodu so za Emo zelo mučni, besna je nase, ker ga je pustila oditi, a sčasoma na Leona pozabi. Začne se učiti italijanščine, na veliko nakupuje.

Nekega dne zdravnika Charlesa obišče bogati Rodolphe Boulanger, da bi njegovemu slugu puščal kri. Spoznata se tudi z Emo. Kot izkušen zapeljivec in ženskar v Emi vidi lahek plen. Nekaj dni kasneje Rodolphe spremlja Emo na poljedelski shod, kjer se vrstijo govori, podeljujejo nagrade, skromna slavnostna pojedina. Rodolphe izpove Emi svojo ljubezen.

Lekarnar Homais v lokalni časnik napiše članek o shodu. Po šestih tednih Rodolphe ponovno obišče Bovaryjeva in dvori Emi. Charles njuno razmerje nevede spodbuja, saj jima predlaga ježo, kjer se Ema Rodolphu preda, tako da postaneta ljubimca. Ema v njem odkriva vse, o čemer je sanjala v mladosti. Pišeta si ljubezenska pisma, se sestajata na Eminem vrtu in si izmenjujeta darilca. Vendar pa njuno zvezo počasi zajame Rodolphova naveličanost, pa tudi njegova skrb za družbeni ugled. Tako Rodolphe nekajkrat zamudi na njuna srečanja, Ema se prične spraševati, ali bi ne bilo nemara pametneje ljubiti Charlesa.

Medtem se Charles in lekarnar Homais dogovorita za operacijo hlapca Hipolita in njegove kepaste noge. Spočetka se zdi, da je operacija uspela, Charles in Ema že sanjarita o novi, lepši prihodnosti, in Charles Emi spet priraste k srcu. A ko se izkaže, da operacija ni bila uspešna in da so hlapcu morali odrezati nogo, Ema Charlesa znova zasovraži. Ponovno zaživi ljubezen do Rodolpha. Izroča mu darila, ki jih kupuje pri trgovcu Lheurexu, in skupaj se odločita za skriven pobeg v Ženevo. Zadnjo noč pred odhodom si Rodolphe premisli in Emi napiše poslovilno pismo, ki ga skrije na dno košare z marelicami. Ko ga Ema prebira na podstrešju, se odloči za samomor, vendar jo pri tem zmoti služkinja. Ema pri kosilu doživi živčni napad, ki se razvije v daljšo bolezen. Charles skliče zdravnike, lekarnarja, kmalu pa ostane brez denarja. V času Emine bolezni ga trgovec seznani z njenim dolgom, in ker ni imel denarja, mu ga trgovec posodi. Ko si Ema opomore, se preda pobožnosti, postane zelo prizanesljiva in dobra do vseh, vzame Bertko iz reje in jo uči brati. Naroči, da prekopljejo vrt in hrani siromake. Tedaj lekarnar Homais Charlesu predlaga, naj ženo popelje v rouensko gledališče, kjer gostuje sloveči tenorist.

Ema se zelo vživi v opero in se spomni Rodolpha. Charles med odmorom odide po kozarec mleka za Emo in sreča Leona. Leon v loži obišče Emo, in srečanje ji nehote obudi spomine na nekdanjo romanco. Vsi trije na Emino pobudo zapustijo opero še pred koncem. Charles Emi predlaga, da sam odide domov, ona pa ostane v Rouenu in si naslednji dan še enkrat ogleda opero.

**3. del**

Leon v hotelu obišče Emo, kjer ji izpove svojo ljubezen, ona pa se upira tej misli, češ da je premlad. Vendar jo Leon s svojim mladeniškim ognjem zelo privlači, celo bolj kot možati Rodolphe. Leonu napiše pismo, da pristaja samo na bratsko ljubezen, toda naslednjega dne se cel dan zaljubljeno vozita s kočijo po mestu. Nato umre Charlesov oče. Ema misli le še na Leona in se tedensko naskrivaj srečuje z Leonom, Charlesu pa laže, da se uči klavir. Ljubezen jo čedalje več stane. Izdatke za potovanja, nove obleke in kopico drobnih izdatkov ji pomaga kriti vaški trgovec. Ker dolg vse bolj narašča, postane njena osrednja skrb, zlasti zato, da Charles ne posumi, da izgublja imetje. Tudi ljubezen z Leonom počasi usiha, naveličana sta drug drugega, in ko Leon enkrat, dvakrat zamudi na srečanje, se je vsa ogorčena vrne domov. Prejme sodniško pismo, da mora v enem dnevu plačati 8000 frankov dolga. Ema zaprosi trgovca za posojilo, ki pa jo zavrne. Prosi tudi Leona in župana, vendar denarja ne dobi. Ko se vrne domov, njeno imetje že popisujejo. Spomni se na Radolpha, le-ta je pripravljen obnoviti njuno razmerje, a denarja ji posodi z izgovorom, da ga nima. Ema ga obtoži za vso svojo življenjsko nesrečo, odide v lekarnarjev »laboratorij«, tam vzame arzenik in se z njim zastrupi, se vrne domov in možu napiše pismo. Začne kazati znake zastrupitve, duši jo, bljuva, blede se ji. Charles pokliče razne zdravnike, vendar je prepozno. Ema v velikih mukah umira cel teden.

Po Emini smrti Charles vedno bolj posnema njen stil. Emo pokoplje v beli poročni obleki, čeveljčkih in z vencem na glavi, v treh krstah, prekritih z žametom. Pogreb je bil žalosten, vendar ni bilo ne Radolpha ne Leona. Charles čedalje bolj pogreša ženo in se spominja lepih trenutkov z njo. Tudi Eminemu očetu je zelo hudo.

Ker Charlesa čedalje bolj morijo tudi dolgovi, obupa, kar ga vodi v smrt. Pred tem odkrije vsa Leonova in Rodolphova ljubezenska pisma. Bertka odide v varstvo k neki revni teti, starejša gospa Bovary umre, Emin oče ohromi. Lekarnar Homais pa, nasprotno, zaslovi s svojimi članki, prejme odlikovanje in dobro preskrbljen nadaljuje veselo nadaljuje svoje življenje.

8 DOGAJALNA PROSTOR IN ČAS

Dogajalni prostor je povezan s tremi kraji na francoskem podeželju, ki jih pisatelj jasno razmeji tako, da roman razdeli na tri dele. V njih se začne, poteka in konča Emina zgodba.

Dogajalni čas je manj določen, saj komaj iz namigov v besedilu lahko razberemo, da zajema 40. leta 19. stoletja, torej malo pred časom samega nastanka romana, kar tudi pritrjuje domnevi o resničnem temelju celotne zgodbe.

9 SNOV ROMANA

Snov za roman zadeva ljubezensko in zakonsko življenje francoskega para srednjega sloja na francoskem podeželju. Zaradi realistične prepričljivosti nekateri razlagalci dokazujejo, da je snov Gospe Bovaryjeve povzeta po resnični zgodbi, ki naj bi se odvila med resničnima zakoncema v normandijskem mestecu. On naj bi celo poznal pisateljevega očeta, ki je kot kirurg pripravljal predavanja iz kirurgije, ona pa naj bi bila zelo lepa in naj bi se po več ljubezenskih pustolovščinah 1848 zastrupila z arzenikom. Njen prvi ljubimec naj bi po burni ljubezenski zvezi odšel v Ameriko, po vrnitvi v Francijo pa 1852 napravil samomor. Sam pisatelj je posnemanje resničnosti enega samega para zanikal z izjavo: »Moja uboga Bovaryjeva trpi in joče v dvajsetih francoskih vaseh.«

10 IDEJNO SPOROČILO

Idejno sporočilo romana bi lahko strnili v tri temeljne ideje, in sicer: bovarizem, pesimizem, satiričnost.

**Bovarizem** pomeni zmožnost človekove stalne iluzije, da si predstavlja sebe in svet drugače, kot dejansko je. Zato se nahaja v nenehnem in neuresničljivem hrepenenju, romantično iskanje ideala popolnosti. Bovarizem je pojem, ki je prav zaradi lika Eme Bovary prešel v splošno rabo v francoskem jeziku.

**Pesimizem** prevladuje na vseh ravneh romana, saj vse osebe, ki so intimno povezane z osrednjo junakinjo Emo Bovary, ne dosežejo ljubezenske izpolnitve. Ema ne mara moža Charlesa, ki je zaljubljen v njo, zveza z Rodolphom preraste v naveličanost: »*Čez pol leta sta bila med seboj do malega kakor mož in žena, ki mirno negujeta plamenček domačega ognjišča*«, zveza z Leonom prav tako: »*On je presedal nji, ona njemu; tako je Ema v prešuštvu okušala vso plehkobo zakona.*« Svet obvladuje denar in ne čustva, uspevajo brezobzirni in nečustveni posamezniki, denarne zadeve so pomembnejše od tragičnosti življenja. Emina družina propade, povzpnejo se ljudje tipa lekarnar Homais in trgovec Lhereux.

**Satiričnost** je tretja osrednja ideja romana. Flaubert je dejal: »*Kadar te stvari razburijo, je najbolje, da jih preprosto portretiraš. Seciranje je oblika maščevanja*.« Z neusmiljeno natančnostjo je razkrival malomeščanski primitivizem, površnost, dvoličnost, poenostavljeno, naivno pojmovanje sreče, obdajanje s kičastimi predmeti, bojazljivo zatekanje v vsakdanjo rutino in blaženost v zadovoljstvu razkazovanja. Tudi Ema Bovary je prikazana satirično. Njena romantičnost je polna prevzetih in poenostavljenih idej, nepristnih besed, nakupov odvečnih kosov oblek, pohištva, s katerimi simbolično živi v sicer nedosegljivem svetu. V odnosih z moškimi ne stremi k poglabljanju razumevanja, temveč k površinskem eksotičnem izrazu, ki preraste v kičasto, nepristno sentimentalnost.

11 PREDSTAVITEV OSREDNJIH KNJIŽEVNIH OSEB

Osebe so realistično prikazani in povprečni predstavniki srednjega sloja, ki razmišljajo in delujejo malomeščansko.

11.1 EMA BOVARY

Z upiranjem stvarnosti, ki jo obdaja, povezuje celotno notranjo zgradbo romana. Energično sledi idealni podobi sreče, ki si jo predstavlja kot pretirano in eksotično ljubezen, nenehno strastnost. Njena romantika je poenostavljena in zato zlagana, saj ne poglablja razumevanja ljubezni in odnosa z moškimi. Pri tem je Ema dosledna, saj svojemu idealu ne sledi samo v sanjarijah, temveč z dejanji, s čutno ljubeznijo. Nazadnje spozna svojo samoprevaro, vendar tudi tukaj odkloni resničnost tako, kot je, in se raje sama pokonča.

Ema nima razvitega materinskega čuta, povrhu vsega pa je zelo aktivna do svojih ljubimcev. Ob tem išče močnega, idealnega moškega, ne pa poglobljenosti in razumevanja žensko-moškega odnosa, saj Justina, ki je edini, ki jo tudi poglobljeno čuti, sploh ne opazi.

Sam pisatelj je dejal: »Ema Bovary, to sem jaz.« Nekateri to razlagajo kot delno pisateljevo samopreslikavo v žensko podobo. Predvsem njegov odnos do očetovstva, saj pisatelj ni nikoli ni postal oče.

11.2 CHARLES BOVARY

Je nasprotje svoje žene Eme, ki ji je vdan do konca njenega življenja in še celo po njem. Življenje sprejema táko, kot je, vendar se počuti manj vrednega, kar se glede na njegove sposobnosti tudi zdi. Ni sposoben pritegniti Emine strasti, ob v svoji vsakdanjosti ni niti uspešen, kar simbolizira njegova spodletela operacija kepaste noge. Zaradi neljubezni do sebe Emo idealizira in jo ima raje kot sebe.

11.3 LEON DUPUIS

V začetku je tak kot Ema, saj si poenostavljeno predstavlja romantičnost. Sčasoma pa se spremeni, vendar ne tako, da bi poglobil svoje razumevanje odnosa do ženske, temveč se prilagodi malomeščanskemu načinu. Eme ne mara, ko se ta začne psihološko naslanjati nanj, njega pa dejansko ne vidi, kar ga obremenjuje, saj tudi sebe ne pozna dovolj. Zato se Eme reši in se poroči z malomeščanko.

11.4 RODOLPHE BOULANGER

Je vaški osvajalec ženskih src, ženskar in ljubitelj velikih besed ter netveganih dejanj. Romantične strasti se poslužuje kot tehnike za doseganje čutnih užitkov z žensko. Je utelešenje bližnjic za dosego cilja v ljubezni, ta pa ni razumevanje sebe in ženske, ampak čutno uživanje v strasteh in spolnosti. Ob Rodolphu in Leonu se Ema uči soočanja z resničnostjo, kot jo dejansko obdaja in ki se zelo razlikuje od njenih naivnih, nepreverjenih, nepoglobljenih predstav.

11.5 LEKARNAR HOMAIS

Njegov priimek bi lahko prevedli kot *majhen človek, človeček*. Predstavlja Emino nasprotje: bolj kot ona propada, bolj je uspešen. Je poslovnež, ki zaradi svoje človeške neobčutljivosti uživa v stvarnosti, karierist, ki mu ni tuje bahaštvo. Vendar vse to počne naivno in slučajno, kot da je preneumen, da bi se zavedal odgovornosti svojih dejanj. Tako ima pomembno vlogo, saj je tisti, ki sprejme zakonca Bovary v mestecu, pokaže stranska vrata, skozi katera Rodolphe obiskuje Emo in pove za strup arzenik v sobi, s katerim se Ema ubije. Ob koncu postane premišljen karierist, ki obvladuje zdravniško sceno v mestu in prejme visoko državno odlikovanje.

11.6 TRGOVEC LHEREUX

Njegovo ime bi lahko prevedli kot *srečen*. Kot poslovni uspešnež je podoben lekarnarju, zelo pomembno vlogo igra pri Eminem propadu, saj ji posoja denar, in denarja Emi začne primanjkovati, zato dolgovi postanejo pomembnejši od iskanja sreče in strasti. To je oseba, ki Emi finančno pomaga na poti v propad, saj ji posoja denar za darila ljubimcema in nasploh finančno svetuje. Trgovec dokazuje, da je strast v meščanskem svetu drag luksuz.

11.7 DUHOVNIK BOURNISIEN

Ni razumevajoč, zaupen človek, ki bi Emi lahko svetoval v njeni zaslepljenosti s strastjo in romantično bližino. Je kmečko okoren in preprost, nasprotje lekarnarju, s katerim se pričkata o resnici, pri tem pa sta oba nepoglobljena, plitka, neprepričljiva in zato smešna.

11.8 OČE ROUAULT

Čeprav ni veliko prisoten, je nasprotje malomeščanskemu sprenevedanju. Je pristen, kar pokaže ob Emini smrti, dobrovoljen, s smislom za kmečki humor in uživanje.

11.9 CHARLESOVA MATI

Poosebljenje razočarane in zato otrdele, obupane ženske, ki se ne upre lahkoživemu možu. Postane tiha in zagrenjena, nasprotje Emi, saj se vda v svojo nesrečno usodo.

11.10 STRANSKA OSEBA: Justin

Mlad lekarnarjev vajenec Justin je še fant, a edini, ki lahko Emo resnično in, za razliko od Eminega moža, tudi globoko obožuje. Vendar ga Ema ne opazi, saj išče že oblikovan moški ideal. Justin je kot 15-letni pisatelj Flaubert, ki se je usodno zaljubil v enajst let starejšo Eliso Schlesinger, po kateri je kasneje oblikoval glavno osebo v romanu Vzgoja srca.

12 SLOG

Flaubert slovi kot izreden stilist, ki si je v želji za izbrušenim slogom nalagal pravo pisateljsko garanje. Njegova želja je bila, da bi dogodki in osebe delovali sami zase. Zato oseb ne označuje pripovedovalec, temveč njihove misli, dejanja in okoliščine. Flaubert je govoril, da se »beseda mora zlepiti z mislijo«, ničesar ne sme biti niti preveč niti premalo. Zato ni čudno, da je, kot sem že dejala, včasih v mesecu dni nenehnega pisanja in popravljanja nastalo samo nekaj novih strani besedila.

Flaubert je tako zagovarjal **brezosebnost pripovedovanja**, edino na začetku romana prvoosebni »mi« pripoveduje o Charlesovemu šolanju; to je slogovni trik, s katerim je ustvaril navidezno in zagotovilo o pristnosti dogajanja, ki deluje prikrito komično, kar je kasneje do konca razvil postmodernistični slog. Sicer pa dogajanje spremljamo z zornega kota posameznih oseb, kar imenujemo **tehnika personalnega pripovedovalca**. Čeprav pri tem prevladujeta Charlesov in Emin pogled, včasih dogodke spremljamo skozi oči statistov, denimo kočijaža in osuplih meščanov, ko Ema in Leon ljubimkata med vožnjo v zaprti kočiji po Rouenu.

Poseben slogovni prijem je **notranji monolog**, ko oseba v tihem pogovoru s seboj izraža svoje skrite želje in sanje, vse, česar ne more izreči na glas.[[2]](#footnote-2) Tudi **dialog** Flaubert uporablja za razkrivanje oseb, tudi njihove duhovne revščine, saj so osebe nesposobne izražati ali razumeti sogovorca. Tako ima Charles težave z izražanjem že od vsega začetka, pogovori med njim in Emo so nekoristni in izpraznjeni, njegovi pogovori z lekarnarjem se iztečejo v lekarnarjevo nastopaštvo in čvekanje, polno netočnih podatkov, odsotnost dialoga oziroma molk pa je značilen za kosila in večerje pri Bovaryjevih in za noči, ko Charles spi, Ema pa budna sanjari.

Najpogostejša slogovna značilnost pa je **kontrastiranje**, se pravi soobstajanje različnosti. Temeljni kontrast sta Ema in Charles, potem oba Emina ljubimca, lekarnar in duhovnik. Za francoskega bralca je kontrastiranje tudi ime Ema Bovary: medtem ko Ema spominja na besedo ljubiti, njen priimek asociira na govedo. Poseben primer kontrastiranja je mešanje različnih govorov, in sicer dialoga med Emo in Rodolphom na eni strani ter glasnega podeljevanja nagrad na poljedelskem sejmu. Potem ko Rodolphe pravi Emi: »*Oh, ne, saj mi pustite trohico prostora v svojih mislih in v svojem življenju – kajne?«* zaslišimo glas podeljevalca nagrad: *»Prašičereja, nagrada gospodoma Leherisseju in Cullembourgu po šestdeset frankov!*«

13 LASTNO MNENJE O DELU

**Med brskanjem po spletu sem odkrila zanimivo mnenje Mojce iz ljubljanskega bralnega kluba Rimljanka, ki od romanu *Gospa Bovaryjeva* razmišlja takole:**

*»Knjiga v današnjem času ne bi dosegla takšnega škandala, kot ga je v tistem času. Verjetno bi jo omenjali celo kot sramežljivo in nesporno limonado. Ema bi v današnjem času imela ista hrepenenja in iskanja same sebe, le z razliko da ne bi imela časa da bi se ukvarjala z njimi, saj bi bila prezaposlena z službo, materinstvom, fitnesom in ljubimci. Verjetno bi v vsem skupaj kmalu obupala, saj ji ne bi zneslo biti v nesrečnem zakonu. S Charlesom se ji ne bi bilo potrebno ubadati, saj bi se lahko ločila že v istih 24 urah. Da bi spadala v višji sloj, se ji ne bi bilo potrebno poročiti z milijonarjem (lahko pa tudi, če bi bila prelena), temveč bi do zaslužka lahko prišla sama. Zaradi premalo denarja bi vzela kredit, prodala avto in se dodatno zaposlila. Tablete nanjo verjetno sploh ne bi delovale, saj bi bila proti vsemu strupu že odporna. No, to je bila majhna šala. Celo življenje bi se trudila, 'jamranje' nad svojim nesrečnim življenjem pa bi zamenjala z razvratnimi navadami, kot so pijača, alkohol in droga.«*

O sami Emi pa Mojca razmišlja takole: *»****Madame Bovary je ženska, ki lahko para živce. Tudi zato ker si drzne biti ženska, ki zahteva - Ljubezen, Pozornost, Občudovanje, Romantičnost, Strast. Ženska, ki sovraži dolgčas. Ženska, ki sovraži domača opravila. Ženska, ki si privošči lepotičenje. Ženska, ki si brez slabe vesti kupi novo obleko in parfum. Ženska, ki vidi in posluša samo sebe. Ženska, ki od moškega pričakuje veliko in vse – Čustva, Moškost, Mehkobo, Trdoto, Solze, Smeh, Strast. Ženska, ki si brez slabe vesti omisli ljubimca. Enega ali več. Da bi jo zadovoljil, ker to ne zmore ali noče mož. Ženska, ki pusti, da jo občudujejo. Ženska, ki pusti, da jo obsipajo s pozornostjo in sladkimi besedami. Ženska, ki si drzne biti ženska. Kljub otroku in kljub dolgočasnemu možu. Ženska, ki za trenutek posluša samo sebe in zato vsem para živce. Ženska, ki živi za trenutek – tukaj in zdaj. Ženska, ki je v meni in tebi. Že stoletja. Neukrotljiva. Svobodna. Ujetnica svojih sanj.«***

**Sama podobno kot avtorica spremnih besedil v slovenski izdaji menim drugače. Menim, da je Emi strast predvsem v breme, saj je zaslepljena in obremenjena z iskanjem nečesa, česar ni mogoče najti, ker se nikoli ne konča, saj se vsaka zveza in strast konča z begom enega od partnerjev ali pa se preobrazi v dolgčas. Nenehna potreba po romantični bližini in pozornosti bi današnjo Emo lahko prignala v središče medijske pozornosti, kjer si jo predstavljam v oddaji tipa *Sanjska ženska* ali pa *Povprečni Joe* (če bi le bila dovolj privlačna).**

**Strinjam pa se, da bi današnji roman o tipu ženske, kot je Ema Bovary, bil napisan drugače, bolj neposredno, saj so ženske danes finančno neodvisne, vera ni del običajne vsakdanjosti, v javnosti je dovoljeno več razkrivanja intime.**

**Roman o Emi Bovary je tudi roman o z**akonski zvezi. Ta je celota dve polov, par dveh nasprotij. Zakon dveh ljudi je celovit samo ob ohranjanju nasprotnosti, različnosti. In zato je sodelovanje med partnerjema tako težko, kajti v svojem izhodišču bi vsak želel živeti seboj podobnim. Toda zakon življenja, zakon celovitosti, deluje samodejno, kot lepo kaže ameriška psihološka raziskava o podobnosti enojajčnih dvojčkov. Ugotovljeno je, da dvojčka stremita k medsebojni drugačnosti, kadar živita skupaj, kadar pa – zaradi ločitve staršev – zaživita ločeno, vsak pri enem od staršev, si ostajata podobna. Tako partnerja, ki se poročita, četudi sta si na začetku podobna, postajata vse bolj različna. To je načelo celovitosti, ki pravi, da morata partnerja pokriti vse razsežnosti njune zveze, če želita, da se zveza ohrani oziroma razvija.

To, kar si je želela Ema, pa je bila podoba moškega, kot si jo je predstavljala predvsem sama, ne v sodelovanju s samim moškim in ne v poglabljanju razumevanja sebe in moškega ter moško-ženskih odnosov.

14 VIR IN LITERATURA

**Vir**:

Gustave FLAUBERT, 1996; *Gospa Bovaryjeva*. Ljubljana: DZS, zbirka Klasje.

**Literatura**:

* Nada BARBARIČ, 1996: *Spremna besedila*, v: Gustave FLAUBERT, *Gospa Bovaryjeva*. Ljubljana: DZS, zbirka Klasje.
* LEKSIKONI CANKARJEVE ZALOŽBE, 1981: *Literatura*. Uredila Ksenija Dolinar. Ljubljana: Cankarjeva založba.
* LEKSIKONI CANKARJEVE ZALOŽBE, 1984: *Svetovna književnost*. Sestavila in uredila Ksenija Dolinar. Ljubljana: Cankarjeva založba.
* <http://www.dijaski.net/> (17. 12. 2007)
* [http://www.freewebs.com/bralniklubmk/refleksije.htm (17](http://www.freewebs.com/bralniklubmk/refleksije.htm%20%20(17). 12. 2007)

15 PRILOGE

* učni list s skrajšanim povzetkom predstavitve

1. Nada Barbarič, 1996: Spremna besedila, v: Gustave FLAUBERT, *Gospa Bovaryjeva*. Ljubljana: DZS, zbirka Klasje; **str. 337 (zgoraj)**. [↑](#footnote-ref-1)
2. Charlesov notranji monolog, v: Nada Barbarič, 1996: *Spremna besedila*, v: Gustave FLAUBERT, *Gospa Bovaryjeva*. Ljubljana: DZS, zbirka Klasje; **str. 33 (zgoraj)**. [↑](#footnote-ref-2)